Ο **Λάκης Σοφιανός** ήταν Έλληνας ποδοσφαιριστής, ο οποίος αγωνιζόταν ως επιθετικός για τις ομάδες του Αρίωνα Αγίου Αρτεμίου, του Παναθηναϊκού, του Παναιγιαλείου, του Ολυμπιακού και του Άρη Θεσσαλονίκης.

Καριέρα
-------

Ο Σοφιανός ξεκίνησε να αγωνίζεται από την ομάδα του Αρίωνα Αγίου Αρτεμίου (Αρίων Γούβας) σε ηλικία δεκαέξι ετών, παραμένοντας στην ίδια ομάδα μέχρι το 1953. Κατά την εφηβική του ηλικία είχε καταφύγει σε παράνομες δραστηριότητες μετά τον Β' Παγκόσμιο πόλεμο και φημιζόταν για την εξωγηπεδική του ζωή, αφού συχνές ήταν οι περιπτώσεις που εισαγόταν σε αναμορφωτήρια. Παρ' όλα αυτά, το εξαιρετικό του ποδοσφαιρικό ταλέντο του εξασφάλισε μεταγραφή στην ομάδα του Παναθηναϊκού. Με τους "πράσινους" κατέκτησε κύπελλο Ελλάδας του 1954-55 και διεκδίκησε σχεδόν κάθε χρόνο το πρωτάθλημα Ελλάδας. Εκείνη την περίοδο, έγινε γνωστό ότι ενώ ήταν έγκλειστος στις φυλακές Αβέρωφ, ο Παναθηναϊκός ζητούσε ειδική άδεια με σκοπό να αγωνίζεται στα εντός έδρας παιχνίδια του συλλόγου.

Το 1958, επιτέθηκε σε διαιτητή και τιμωρήθηκε με αφαίρεση της φίλαθλης ιδιότητας του. Λίγους μήνες αργότερα μεταγράφηκε στον Παναιγιάλειο, όπου παρέμεινε ως το 1960, συντελώντας στην παρουσία της ομάδας στην Α' εθνική κατηγορία. Το καλοκαίρι εκείνης της χρονιάς μεταγράφηκε στον Ολυμπιακό, όπου λίγο αργότερα κατηγορήθηκε για κλοπή στα αποδυτήρια κατά την διάρκεια αγώνα και σύντομα αφέθηκε ελεύθερος.

Το 1961, υπέγραψε στον Άρη, με τον οποίο αγωνίστηκε σε είκοσι αγώνες σκοράροντας έξι φορές, αλλά στις 18 Μαρτίου 1962 ο Άρης υπέστη ντροπιαστική ήττα από τον Φωστήρα με 0-1. Ακούστηκαν φήμες ότι το παιχνίδι "στήθηκε" από κάποια πρακτορεία ΟΠΑΠ σε συνεργασία με συγκεκριμένους ποδοσφαιριστές, μεταξύ των οποίων και ο Σοφιανός. Η διοίκηση της ομάδας τον άφησε ελεύθερο και ο Σοφιανός επέστρεψε για δύο ακόμη χρόνια στον Παναιγιάλειο.

Το 1964, μετακόμισε στην Δυτική Γερμανία, όπου έπαιξε ποδόσφαιρο και εργάστηκε ως προπονητής, αλλά συνέχισε τις παράνομες δραστηριότητες με αποτέλεσμα στα τέλη της δεκαετίας του '60 να γίνει απόπειρα δολοφονίας εναντίον του, από την οποία έχασε το ένα του χέρι. Επέστρεψε στην Ελλάδα με την σύζυγο και τις δύο κόρες του, αλλά λόγω του ψυχολογικού πόνου από τον ακρωτηριασμό του οδηγήθηκε στα ναρκωτικά και στα τέλη της δεκαετίας του '80 βρέθηκε στην φυλακή. Στις 2 Αυγούστου 1989, βρέθηκε απαγχονισμένος στο κελί του, αφού αφαίρεσε ο ίδιος την ζωή του.

Παραπομπές
----------

1. ↑  «Λάκης Σοφιανός: ένας εξτρέμ σε θέση σέντερ-φορ - The Books' Journal». Αρχειοθετήθηκε από το πρωτότυπο στις 28 Απριλίου 2016. Ανακτήθηκε στις 14 Σεπτεμβρίου 2016.
2. ↑  Οι μεγάλοι Πράσινοι επιθετικοί | Gate 13 – 1966
3. ↑  Της φυλακής τα σίδερα… είναι για μπαλαδόρους! | Onsports.gr
4. ↑  Ο Παναιγιάλειος, ο Σοφιανός και το επαγγελματικό ποδόσφαιρο στην Ελλάδα
5. ↑  «OLD FOOTBALL - Μπουκέτο... για το χατ τρικ». Αρχειοθετήθηκε από το πρωτότυπο στις 8 Μαΐου 2017. Ανακτήθηκε στις 14 Σεπτεμβρίου 2016.
6. ↑  «Οι 20 «αιώνιοι» που... αλλαξοπίστησαν - ReddeR.gr». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 14 Σεπτεμβρίου 2016.
7. ↑  Oταν ο Λάκης Σοφιανός βρέθηκε κρεμασμένος στις Φυλακές Κορυδαλλού[*νεκρός σύνδεσμος*]

Πηγές
-----

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* *Την καρδιά αν ρωτήσεις ποτέ... Αυτοί που μας έφτασαν ως τα εκατό*, ISBN 978-960-93-5927-6
* Σοφιανός Λάκης (Μιχαήλ) | aris.re[*νεκρός σύνδεσμος*]
* Λάκης Σοφιανός: μια ζωή σαν μυθιστόρημα | aris.re